מור ספיר

ביוגרפיה

ספיר נולד וגדל בעיר רחובות להוריו שלום ופנינה. את לימודי התיכון סיים בתיכון אמי"ת ברחובות, ובמקביל ללימודיו שיחק בקבוצת הנוער "בני רחובות" בכדורסל. בשנת 2009 התגייס להנדסה קרבית, היה מפקד כיתה ומפקד מחלקה והשתחרר בתפקיד סמ"פ בדרגת סגן. לאחר שירותו הצבאי ניהל שלושה פרויקטים של פינוי מוקשים דרך חברות אזרחיות, באילת, באזור הירדן ובצפון הארץ, והיה לאזרח הראשון שנכנס לפינוי מוקשים בשדה מוקשים נגד בני אדם.
ב-14 באוקטובר 2014 נפצע ספיר במהלך מפולת שלגים על רכס האנאפורנה, שבעקבותיה סבל מכוויות קור חמורות. לאחר הפציעה עבר שיקום אינטנסיבי במשך שבעה חודשים בבית החולים שיבא - תל השומר, ולאחר שניסה טיפולים אלטרנטיביים שונים נאלצו הרופאים לקטוע את עשר אצבעות ידיו. במרץ 2015 השתחרר מהשיקום וחודש לאחר מכן עבר ניתוח נוסף ביד ימין. כחלק מהשיקום המליצו לו בארגון "בית הלוחם" להתאמן על קיר טיפוס, בשל האחיזות שמדמות תפיסה של חפצים.
בשנת 2016, ולאחר שהחזיר לעצמו את היכולת גם לשחק כדורסל ללא אצבעות, סיים קורס מאמני כדורסל באוניברסיטת תל אביב, ובמקביל למד קורס מאסטר ב־NLP וקורס בדמיון מודרך במכללת רטר בבאר שבע, דרך אוניברסיטת חיפה. בשנת 2015 התחיל לעסוק באופן מקצועי ותחרותי בטיפוס קירות ומאז התחרה בתחרויות טיפוס רבות בישראל ומחוצה לה, בקטגוריית קטועי ידיים. במקביל החל להעביר הרצאות בחברות ובבתי ספר בארץ ומחוצה לה, שבהן הוא מסביר איך אדם שאיבד עשר אצבעות הצליח לחזור לתפקוד מלא ו"להצמיח את אצבעותיו מחדש".
בשנת 2015 הופק סרטו של בן שני "בחזרה לאנאפורנה", המתעד את חזרתו של ספיר להר האנאפורנה, תוך תיאור אסון המפולת, ההתמודדות והשיקום שלו מאז האירוע.

קריירה מקצועית

ספיר החל את דרכו המקצועית בשנת 2015 בקבוצת הטיפוס של "בית הלוחם" שנועדה לבעלי מוגבלויות. אחרי שלושה חודשים בקבוצת הטיפוס של בית הלוחם הצטרף ספיר למשלחת טיפוס ביוון, בנובמבר 2015, שם טיפס על מצוקים טבעיים המתנשאים לגובה של 30 מטר בקבוצה של בעלי מוגבלויות. באפריל 2016 השתתף בתחרות טיפוס עולמית באימסט באוסטריה, תחרות הטיפוס הראשונה שהשתתף בה מחוץ לגבולות ישראל, שאותה סיים במקום השלישי בקטגוריית מטפסים עם קטיעה בגפה עליונה. בספטמבר 2017 רשם ספיר את הישגו הגדול ביותר כאשר זכה במקום הראשון בסבב התחרויות העולמי בטיפוס פאראלימפי על קירות, לאחר שסיים במקום הראשון בשתי תחרויות (מבין 4) נחשבות בבריטניה.
ביוני 2018 סיים במקום השני באליפות ארצות הברית הפתוחה, שנחשבת לאחת התחרויות הקשות בעולם. ביולי 2018 ניצח בתחרות מסבב המאסטר העולמי באימסט, אוסטריה, ובאליפות העולם שנערכה באינסברוק, אוסטריה באותה שנה, הגיע למקום השביעי. במרץ 2019 הפך לאלוף ארצות הברית לאחר שניצח באליפות. ביוני 2019 סיים שני בתחרות המאסטר באימסט אוסטריה, וחודש לאחר מכן הפך לסגן אלוף העולם בתחרות שנערכה בברינאנסון, צרפת.
כמו כן, ספיר התחרה בתחרויות מקומיות נגד מטפסים שאינם בעלי מוגבלויות, והיה המטפס הישראלי הפאראלימפי הראשון שהשתתף בתחרויות מחוץ לאירופה. נוסף לכך, ספיר פרץ דרך נוספת כאשר התחרה במשחקי אס"א הארציים, שהתקיימו באילת בשנת 2019 – תחרות ללא קטגוריות מגבלה, והיה למטפס הראשון בארץ שמתחרה אל מול מטפסים ללא מוגבלויות. הוא סיים בתחרות זו במקום ה-13.
ספיר מטפס כיום של ה־IFSC - הפדרציה הבינלאומית לטיפוס, ומתחרה במקצים לבעלי מוגבלויות. לאחר השיקום חזר לשמש כמ"מ ביחידת המילואים שבה שירת בהנדסה קרבית.

הרצאות

ספיר מעביר הרצאות בישראל ומחוצה לה, ובהן הוא מספר את סיפור הפציעה שלו, מתאר את תהליך השיקום המורכב ואת החזרה לחיים ללא אצבעות ידיים. בהרצאותיו הוא עוסק בהתמודדות עם אתגרים פיזיים ונפשיים, בהעצמה אישית ובצמיחה מתוך משבר. ספיר הרצה בפני מגוון קהלים – בחברות הייטק, באוניברסיטאות, במכללות ובבתי ספר – ומעביר את המסר שכל אדם באפשרותו למצוא את הדרך הייחודית שלו לטפס, נפשית ומעשית אל הפסגה האישית שאליה הוא שואף להגיע, ללא קשר לחסר שקיים בו. נוסף לכך ספיר התראיין בכלי תקשורת רבים על אסון המפולת, על תהליך השיקום שעבר ועל הקריירה המקצועית החדשה שלו כמטפס על קירות.
ספיר מתגורר כיום בתל אביב, ולומד חינוך גופני במכללת וינגייט. הוא מתפרנס מטיפוס ומהעברת הרצאות, לצד קבלת קצבת נכות מביטוח לאומי.